Med bare få dage til jul kom kirkeministeriet mandag aften med en række opdaterede coronaretningslinjer for folkekirken og andre trossamfund. Retningslinjerne har særligt fokus på de nærtforestående julegudstjenester, hvor danskerne sædvanligvis fylder landets kirker. I de nye retningslinjer anbefales det blandt andet, at gudstjenesterne højst varer 50 minutter, at gudstjenesten afholdes udendørs eller som drive-in og at man finder alternativer til fællessang. De nye retningslinjer kommer efter, at flere ansatte i folkekirken har udtrykt bekymring omkring smittefare ved julegudstjenesterne. Derudover har eksperter anbefalet, at man lukker kirkerne juleaftensdag. - Derfor er det godt, at sundhedsmyndighederne nu har dobbelttjekket og strammet op på retningslinjerne. Nu gælder det om, at præster, menighedsråd, biskopper og de ansatte finder løsninger lokalt, som alle kan være trygge ved, udtaler kirkeminister Joy Mogensen (S). Præsteforeningen, Provsteforeningen og Landsforeningen af Menighedsråd, samt biskopperne, som alle er repræsenteret i sektorpartnerskabet, siger i en fælles udtalelse: - Så længe det er muligt og forsvarligt at holde gudstjeneste, tager kirkerne naturligvis ansvaret på sig, og vi vil gøre alt, hvad vi kan, for at leve op til den tillid, man viser os. Det er nu vigtigt, at man lokalt genovervejer de hidtidige beslutninger i forhold til de skærpede retningslinjer. Alle retningslinjerne kan læses her .
Kirkeministeriet opfordrer desuden til at holde julegudstjenester udenfor og finde alternativer til fællessang.